**Marie Louise Moestue** (født 28. juli 1869 på Nes i Romerike, død 19. mai 1948 i Oslo) var en norsk musiker, komponist, musikkpedagog og forfatter. Hun utga to barnebøker under pseudonymet "Louise Horn". I den første av dem, *Glade Sommerdager*, er handlingen lagt til Åsgårdstrand, der forfatteren tilbragte flere somre sammen med sine barn. Under pseudonymet "Nils Otto" utga hun kriminalromanen *Majorstuen – Monte Carlo*.

Familie
-------

Hun var datter av presten Erik Frederik Barth Horn (1829-1899] og Josefine Schjøtt (1837-1914). Hun vokste opp på Nes i Romerike og i Horten, før familien flyttet til Kristiania. I 1892 giftet hun seg med Frithjof Christopher Moestue. Ekteparet fikk to barn før ektemannen døde i 1897.

Utdannelse og yrkesliv
----------------------

Marie Louise Horn studerte klaver med Marie Thielesen og Ragna Goplen i Kristiania, der hun også tok sangtimer hos Mally Lammers. Så dro hun utenlands for å fortsette studiene. I Berlin studerte hun komposisjon med Sigurd Lie og professor Grunecke, og sang med Wilma Monti. Deretter mottok hun sangundervisning fra Désirée Artôt de Padilla i Paris.

I 1896 utga hun sin første komposisjon, som var en melodi til Vilhelm Krags dikt *I Kvæld er det Julekvæld*.

Etter ektemannens død fikk hun ansettelse i hans fetters papirforretning, "Emil Moestue A/S". Samtidig ga hun sangtimer, og dette førte etter hvert til at hun engasjerte seg i foreningsliv for musikkpedagoger. Hun var en av stifterne av Kristiania Musiklærerforening i 1904. I årene 1909-1912 var hun formann i foreningen, og ble senere æresmedlem. I 1913 var hun norsk representant på den første internasjonale kongressen for musikkpedagoger, som ble avholdt i Berlin. I 1914 stiftet hun Norske Musiklæreres Landsforbund, og var forbundets formann i fire år, for siden å bli æresmedlem også her.

Hun virket også som komponist, og utga en rekke komposisjoner og arrangementer.

I 1911-1914 studerte hun musikkhistorie ved tyske biblioteker, og i 1925 var hun i Roma for å studere gregoriansk kirkemusikk.

I 1926 var hun med på å stifte *Norsk Notestik & Forlag*. Hun var dessuten redaktør for tidsskriftet *Musik for Hjemmet* i to år.

Bibliografi
-----------

* *Sangkunstens Historie indtil Midten af 19. Aarhundrede* (1917)
* *Glade Sommerdager. Fortelling for barn* (N.W.Damm & Søn Forlag - Oslo, 1929)
* *Jim og jeg var venner alle dage* (Oslo, 1930)
* *Majorstuen – Monte Carlo* (kriminalroman)

Referanser
----------

1. 1 2   FemBio-Datenbank, oppført som Marie Moestue, FemBio-ID 19860, besøkt 9. oktober 2017[Hentet fra Wikidata]
2. ↑   Norsk biografisk leksikon, oppført som Marie Louise Moestue "Mia" Moestue, Norsk biografisk leksikon ID Marie\_Moestue, besøkt 9. oktober 2017[Hentet fra Wikidata]
3. 1 2 3   nbl.snl.no[Hentet fra Wikidata]
4. ↑  Bokomtale på Borre Historielags nettsted "Borreminne" Arkivert 2016-03-04, hos Wayback Machine.

Eksterne lenker
---------------

* < Borre Historielags nettsted om Marie Louise Moestue og barneboken "Glade Sommerdager">
* < Norsk biografisk leksikon om Marie Louise Moestue>
* < *Hvem er hvem? 1930* om Marie Louise Moestue>

  

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Historisk befolkningsregister **·** BIBSYS **·** Geni **·** VIAF
 |